Diari Oficial de la Generalitat Valenciana


Sumari del DOGV 169, del 12-06-1984 (1984/803039)

LLEI de la Generalitat Valenciana 3/1984 de 6 de juny, de Creació i regulació del Consell Assessor de RTVE a la Comunitat Valenciana.
-------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/1984/06/06/3/dof/vci/html**

### Dades del document

Número de DOGV
:   169

Data del DOGV
:   12-06-1984

Secció del DOGV
:   DISPOSICIONS GENERALS

Número del document
:   1984/803039


Data del document
:   06-06-1984

Organisme emissor
:   Presidència de la Generalitat

Tipus de document
:   Llei

Anàlisi jurídica

Llei de la Generalitat Valenciana 3/1984, de 6 de juny, de creació i regulació del Consell Assessor de RTVE a la Comunitat Valenciana.  
Sia notori i manifest a tots els ciutadans que les Corts Valencianes han aprovat i jo, d'acord amb el que estableix la Constitució i l'Estatut d'Autonomia, en nom del Rei, promulgue la següent Llei:   
PREAMBUL  
I  
La Constitució Espanyola de 1978, després de reconèixer i protegir en l'article 20 el dret "a comunicar o a rebre lliurement informació veraç per qualsevol mitjà de difusió", disposa en el número 3 que "la llei regularà l'organització i el control parlamentari dels mitjans de comunicació social que depenguen de l'Estat o de qualsevol entitat pública i garantirà l'accés en aquests mitjans dels grups socials i polítics significatius, respectant el pluralisme de la societat i de les diferents llengües d'Espanya".   
L'article 149.1, 27, del text constitucional estableix que les competències exclusives de l'Estat sobre les normes bàsiques del règim de premsa, ràdio i televisió, ho són "sense perjudici de les facultats de desenvolupament i execució que corresponguen a les Comunitats Autònomes".   
II  
L'Estatut d'Autonomia de la Comunitat Valenciana, Llei Orgànica 5/1982, de primer de juliol, estableix que "en el marc de les normes bàsiques de l'Estat, correspon a la Generalitat Valenciana el desenvolupament legislatiu i l'execució del règim de radiodifusió i televisió en els termes i en els casos establerts en la llei que regule l'Estatut Jurídic de la ràdio i la televisió".   
La Llei 4/1980, de 10 de gener, Estatut de la Ràdio i de la Televisió, constitueix el marc bàsic (qualificat expressament com a tal en l'article 2.1, i d'aplicació general en tot el territori nacional), dins del qual podran exercir-se les competències autonòmiques en aquesta matèria i, alhora, és la norma atributiva de competències, segons el Fonament Jurídic I de la Sentència de 23 de març de 1982 del Tribunal Constitucional, per la qual es decidia el Recurs d'Inconstitucionalitat número 242/1981 que impugnava la Llei de 19 de juny de 1981, reguladora del Consell Assessor de RTVE a Catalunya.   
III  
L'article 14 de la Llei 4/1980, confereix competències a les Comunitats Autònomes en matèria de radiodifusió i televisió en una doble vessant, d'una banda, quan preveu un "òrgan representatiu" que haurà de constituir-se perquè manifeste el seu parer en el nomenament del Delegat Territorial de l'Ens Públic RTVE a cada Comunitat Autònoma (article 14.1) i, de l'altra, quan institucix en cada Comunitat Autònoma, conjuntament amb el Delegat Territorial, i per tal d'assistir-lo en les seues funcions, un Consell Assessor "nomenat per l'òrgan de govern de la Comunitat Autònoma, la composició del qual es determinarà per Llei territorial" (article 14.2).   
Aquest doble aspecte d'actuació -com a òrgan assessor del Delegat Territorial de RTVE en la Comunitat Autònoma i com a representant dels interessos de la Comunitat Autònoma en RTVE- respon a les finalitats de la Llei, tractades en l'exposició de motius, de contribuir a la "difusió de la cultura espanyola i la de les nacionalitats i regions" (apartat primer), i al "significatiu grau de participació en els òrgans territorials de RTVE".   
L'Estatut de la Ràdio i la Televisió recull en la Secció VI l'Organització Territorial de RTVE i estableix en l'article tretze que "RTVE, mitjançant l'organització territorial, haurà d'elaborar una proposta de programació específica de ràdio i televisió, la qual serà emesa en l'àmbit territorial de la nacionalitat o regió a què corresponga, i salvaguardarà el percentatge i distribució de les hores establertes per a la programació regional que el govern fixarà anualment a proposta conjunta del Consell d'Administració i del Director General de RTVE". L'article quinze especifica que "el Delegat Territorial amb audiència prèvia del Consell Assessor de la Comunitat Autònoma, elevarà al Director General de RTVE una proposta anual sobre la programació i l'horari d'emissió en l'àmbit territorial corresponent" (paràgraf primer).   
D'acord amb el segon paràgraf de l'article 14.2. "el Consell Assessor estudiarà les necessitats i capacitats de la Comunitat Autònoma en ordre a l'adequada descentralització dels serveis de ràdio i televisió i, especialment, de la societat estatal RCE, i formularà mitjançant el Delegat Territorial les recomanacions que estime oportunes al Consell d'Administració de RTVE".   
IV  
La Llei 4/1983, de 23 de novembre, d'ús i ensenyament del valencià, després de proclamar que "tots els ciutadans tenen el dret de ser informats pels mitjans socials de comunicació, tant en valencià com en castellà", assenyala que "de la mateixa manera, en l'accés dels ciutadans als mitjans de comunicació social en els termes establerts per la legislació, tindran dret a utilitzar el valencià oral i escrit, en condicions d'igualtat amb el castellà".   
En l'article 25 s'insta el Consell de la Generalitat Valenciana a vetllar "perquè el valencià tinga una adequada presència a les emissores de ràdio i televisió i d'altres mitjans de comunicació gestionats per la Generalitat Valenciana, o sobre els quals aquesta Llei tinga competència, d'acord amb el que disposa la present Llei". I assenyala, també, que el Consell de la Generalitat Valenciana "impulsarà l'ús del valencià a les emissores de ràdio i televisió", i "fomentarà quantes manifestacions culturals i artístiques es realitzen en les dues llengües, tot rebent consideració especial les desenvolupades en valencià".   
V  
La correcta concreció i efectivitat dels mandats constitucionals i estatutaris en aquesta matèria requereixen un desplegament normatiu, en el marc de la legislació bàsica de l'Estat i en correspondència amb la Llei d'Us i Ensenyament del Valencià, que acompleix la Llei de Creació i Regulació del Consell Assessor de RTVE a la Comunitat Valenciana.   
CAPITOL I  
De la creació i àmbit d'aplicació  
Article 1.r  
1. D'acord amb el que estableix l'article 37 de l'Estatut d'Autonomia de la Comunitat Valenciana i l'Estatut de la Ràdio i la Televisió (Llei 4/1980, de 10 de gener), es crea el Consell Assessor de RTVE en l'àmbit territorial de la Comunitat Valenciana.   
2. La seua denominació oficial és, a tots els efectes, la de Consell Assessor de Ràdio i Televisió Espanyola a la Comunitat Valenciana.   
CAPITOL II  
De les funcions  
Article 2.n   
El Consell Assessor té com a funcions bàsiques l'assistència al Delegat Territorial de RTVE i la representació dels interessos de la Comunitat Autònoma en aquest Ens estatal.   
Article 3.r   
El Consell Assessor té les funcions següents:  
a) Formular les recomanacions sobre les necessitats i capacitat de la Comunitat Valenciana per a assolir la descentralització adequada dels serveis de ràdio i televisió, especialment en allò que fa referència als serveis de la societat estatal RCE en l'àmbit del seu territori.  
b) Conéixer amb antelació suficient els plans anuals de treball, els Avantprojectes de Pressupost i les memòries anuals de RTVE a la Comunitat Valenciana i de les Societats, així com informar sobre ells.   
c) Elaborar la proposta de règim transitori de programació específica que RTVE ha d'emetre en la Comunitat Valenciana per la segona cadena, d'acord amb la disposició transitòria sisena de l'Estatut d'Autonomia.   
d) Elevar periodicament al Consell d'Administració de RTVE almenys cada sis mesos, els criteris relatius a l'aplicació a la Comunitat Valenciana dels drets reconeguts pels articles (8. 1.K), i 24 de l'Estatut de RTVE relatius a l'accés dels grups polítics i socials significatius en la programació d'aquests mitjans.   
e) Emetre el seu parer abans del nomenament dels representants de la Generalitat Valenciana en els consells estatals de RTVE, RNE i RCE, d'acord amb el que estableix l'article nou de l'Estatut de la Ràdio i Televisió.   
f) Emetre el seu parer sobre el nomenament del Delegat territorial de RTVE a la Comunitat Valenciana i respecte al nomenament, quan siga oportú, de cada Director dels diferents mitjans (RNE, RCE i TVE) de RTVE a la Comunitat Autònoma.  
g) Elevar al Consell d'Administració de RTVE, mitjançant el Delegat Territorial a la Comunitat Valenciana, les recomanacions que crega adients, com a representants dels interessos de la comunitat autònoma a l'ens públic.   
h) Assessorar el Delegat Territorial sobre la proposta de programació específica i d'horari de la ràdio i televisió en l'àmbit de la Comunitat Valenciana. En aquesta proposta s'inclouran criteris sobre la selecció de publicitat i sobre la quota de producció pròpia, establerta a l'article 15 de l'Estatut de la Ràdio i Televisió (R. 1980). Les recomanacions del Consell Assessor acompanyaran, si de cas, la proposta que s'eleve al Director General de RTVE.  
i) Assessorar i assistir directament el Delegat Territorial de RTVE en totes les qüestions que afecten a la recepció i cobertura a l'àmbit territorial de la Comunitat Valenciana dels programes que s'emeten, al finançament d'aquests i, en general, sobre els afers relatius a les competències i funcions inherents al càrrec.   
j) Assessorar el Delegat Territorial sobre les activitats de l'Institut Oficial de Ràdio i Televisió a la Comunitat Valenciana , especialment en allò referent a la formació dels professionals dels mitjans de comunicació.   
k) Informar el Delegat Territorial del compliment en la programació dels principis establerts en l'article quart de l'Estatut de la Ràdio i la Televisió, així com de la correcta execució de les resolucions i dels acords que es poden produir per l'aplicació de l'apartat a) d'aquest article.   
l) Assessorar sobre l'emissió d'espais institucionals en favor d'un millor coneixement per part de l'opinió pública, del desenvolupament de l'autonomia de la Comunitat Valenciana i del seu Estatut.   
Article 4.t   
Pel que fa al personal, i sense perjudici del que estableix l'Estatut de la Ràdio i la Televisió, el Consell Assessor informarà i assessorarà el Delegat Territorial sobre:   
a) Composició o modificació de les plantilles de RTVE a la Comunitat Valenciana.   
b) Criteris de selecció de personal, basant-se en els principis d'igualtat, capacitat i mèrits.   
c) Criteris d'adscripció de destinacions i regulació de les condicions de traspàs de personal, quan afecten les plantilles de RTVE a la Comunitat Valenciana.   
Article 5.è   
1. El Consell Assessor de Ràdio Televisió Espanyola té com a funció específica, pel que fa a l'adequació al règim autonòmic, l'estudi i seguiment de RTVE, i elaborarà anualment una Memòria amb els acords presos, la situació dels mitjans i les actuacions que l'ens públic RTVE puga dur a terme en la Comunitat Valenciana.   
2. El Consell Assessor elevarà aquesta Memòria a les Corts Valencianes, al Consell de la Generalitat Valenciana, al Delegat Territorial de RTVE i al Consell d'Administració de RTVE.   
CAPITOL III  
Finançament  
Article 6.é  
El pressupost de la Generalitat Valenciana inclourà la partida que calga per a cobrir les despeses que generades pel Consell Assessor, com a òrgan representatiu de la Comunitat Autònoma, no siguen finançades pel pressupost de RTVE.   
CAPITOL IV  
Composició i Funcionament  
Article 7.è  
1. El Consell Assessor de RTVE consta de tretze membres designats per les Corts Valencianes entre els components, a proposta dels respectius Grups Parlamentaris, en proporció al nombre de diputats de cada grup parlamentari pel sistema de les restes majors sobre el total dels membres de les Corts i nomenats pel Consell de la Generalitat Valenciana per a la legislatura corresponent.   
Una vegada finalitzada la legislatura, el Consell Assessor cessant seguirà exercint les seues funcions fins que els nous membres prenguen possessió del càrrec.   
2. Si hi ha vacants, aquestes es cobriran d'acord amb el procediment establert en l'apartat primer d'aquest article, en el termini màxim d'un mes.   
3. La condició de membre del Consell Assessor és incompatible amb qualsevol vinculació directa o indirecta amb empreses publicitàries, amb empreses de producció de programes filmats, gravats en magnetoscopi, o radiofònics, amb cases discogràfiques o amb qualsevol tipus d'entitat relacionada amb el subministrament o dotació de materials o programes a RTVE i a les seues societats. També es incompatible amb qualsevol tipus de relació laboral en actiu amb RTVE i les seues societats, i amb el fet de prestar qualsevol servei en aquestes.   
4. La incompatibilitat originària o sobrevinguda dels membres és estimada per les Corts Valencianes.   
Article 8.é  
El Consell Assessor elegeix d'entre els seus membres un President i un Vice-president per a un període d'un any. Per a l'elecció cada membre del Consell Assessor escriurà només un nom en la papereta, i resultaran elegits President i Vice-president per ordre de vots, els dos que hauran assolit el nombre més elevat de vots.   
2. El President ostenta la representació legal del Consell Assessor. El Vice-president el substituirà a tots els efectes en cas de vacant, absència o malaltia.   
3. El Consell Assessor elegirà també un secretari, el qual complirà les funcions pròpies del càrrec.   
Article 9.é  
1. El Consell Assessor és convocat pel President, bé a iniciativa pròpia, bé a petició d'una tercera part dels membres, o a petició del Delegat Territorial de RTVE. El Consell Assessor ha de reunir-se, almenys, una vegada cada dos mesos. I cada sis mesos, com a mínim, cal que done al Consell d'Administració de RTVE les recomanacions que estime adients sobre programació.   
2. Les sessions i reunions del Consell Assessor hauran de celebrar-se on siga el domicili de l'organització territorial de RTVE a la Comunitat Valenciana, sense perjudici que puguen realitzar-se en altres llocs del territori autònom d'acord amb la convocatòria.   
3. La convocatòria haurà de fer-se amb quaranta-vuit hores d'antelació, tret de causes excepcionals, i haurà d'indicar-se el lloc, el dia, l'hora i l'ordre del dia.   
4. L'ordre del dia es fixa, en la convocatòria, pel President i pot ser modificat per la voluntat majoritària dels membres del Consell.   
Article 10  
1. El Consell Assessor quedarà constituït vàlidament en primera convocatòria quan hi assistesquen la meitat més u dels membres, inclós el President o Vice-president.   
En segona convocatòria, la qual no podrà fer-se abans de vint-i-quatre hores, tret de causes excepcionals, quedarà constituït vàlidament quan hi assistesquen almenys cinc dels seus membres.   
Cada sessió començarà amb la lectura de l'ordre del dia a cura del secretari i amb l'aprovació de l'acta de la sessió anterior.   
2. Tret dels casos establerts específicament en aquesta Llei, els acords es prendran per majoria dels assistents; en cas d'empat decidirà el vot de qui presideix.   
Article 11  
1. A les sessions del Consell Assessor assistirà, quan siga requerit, el Delegat Territorial de RTVE amb veu, però sense vot. Així mateix, assistiran, quan siguen requerits i de conformitat amb el Delegat Territorial, els Directors de TVE, RNE i RCE a la Comunitat Valenciana.   
2. El Consell Assessor, mitjançant el President, podrà sol·licitar informació dels organismes o de les persones competents en les qüestions relacionades amb els afers sotmesos a consideració i estudi.   
3. El Consell Assessor adoptarà els procediments escaients per a conéixer i donar a conéixer als Grups Parlamentaris l'estat d'opinió dels usuaris de RTVE en l'àmbit territorial de la Comunitat Valenciana.   
DISPOSICIO TRANSITORIA  
Mentrestant no s'aproven les partides pressupostàries a què fa referència l'article sis, s'habilitaran els crèdits necessaris per al funcionament del Consell Assessor.   
DISPOSICIONS FINALS  
Primera  
El Consell Assessor es constituirà en el termini màxim d'un mes arran de l'entrada en vigor d'aquesta Llei.   
Segona  
En el termini màxim de tres mesos, des de la constitució del Consell Assessor, el Consell de la Generalitat Valenciana, a proposta del Consell Assessor, aprovarà el Reglament d'execució i desplegament d'aquesta Llei.   
Tercera  
Aquesta Llei eñtrarà en vigor el dia de la publicació al Diari Oficial de la Generalitat Valenciana.   
Per tant, ordene que tots els ciutadans, tribunals, autoritats i poders públics als quals pertoque, observen i façen complir aquesta Llei.   
València, a 6 de juny de 1984.   
El President de la Generalitat,  
JOAN LERMA I BLASCO


Còpia Permalink ELI